CELEX: 32017R1018
Language: hu
Date: 2016-06-29 00:00:00
Title: A Bizottság (EU) 2017/1018 felhatalmazáson alapuló rendelete (2016. június 29.) a pénzügyi eszközök piacairól szóló 2014/65/EU európai parlamenti és tanácsi irányelvnek a befektetési vállalkozások, piacműködtetők és hitelintézetek által bejelentendő információkat meghatározó szabályozástechnikai standardok tekintetében történő kiegészítéséről (EGT-vonatkozású szöveg. )

17.6.2017   
            
            
               HU
            
            
               Az Európai Unió Hivatalos Lapja
            
            
               L 155/1
            
         A BIZOTTSÁG (EU) 2017/1018 FELHATALMAZÁSON ALAPULÓ RENDELETE
   (2016. június 29.)
   a pénzügyi eszközök piacairól szóló 2014/65/EU európai parlamenti és tanácsi irányelvnek a befektetési vállalkozások, piacműködtetők és hitelintézetek által bejelentendő információkat meghatározó szabályozástechnikai standardok tekintetében történő kiegészítéséről
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a pénzügyi eszközök piacairól, valamint a 2002/92/EK irányelv és a 2011/61/EU irányelv módosításáról szóló, 2014. május 15-i 2014/65/EU európai parlamenti és tanácsi irányelvre (1) és különösen annak 34. cikke (8) bekezdésének harmadik albekezdésére és 35. cikke (11) bekezdésének harmadik albekezdésére,
   mivel:
   
               (1)
            
            
               Egységes tájékoztatási követelmények létrehozása, valamint az egész Unióban való szolgáltatásnyújtás lehetőségének kihasználhatósága érdekében fontos meghatározni azt az információt, amelyről a befektetési vállalkozásoknak, piacműködtetőknek és amennyiben azt a 2014/65/EU irányelv előírja, a hitelintézeteknek értesíteniük kell székhely szerinti tagállamuk illetékes hatóságát, ha egy másik tagállamban befektetési szolgáltatásokat kívánnak nyújtani vagy befektetési tevékenységeket, valamint kiegészítő szolgáltatásokat végezni.
            
         
               (2)
            
            
               A befektetési szolgáltatásokat vagy tevékenységeket, valamint kiegészítő szolgáltatásokat, vagy a hozzáférést és kereskedést lehetővé tevő mechanizmusokat biztosítani kívánó befektetési vállalkozások, hitelintézetek vagy piacműködtetők által a székhely szerinti illetékes hatósággal közlendő információk köre és tartalma változó az útlevéllel kapcsolatos jogok célja és formája szerint. Az egyértelműség érdekében ezért e rendelet alkalmazásában helyénvaló meghatározni az útlevéllel kapcsolatos különböző típusú értesítések fogalmát.
            
         
               (3)
            
            
               Ugyanezen okokból fontos azon információ pontosítása is, amelyet a multilaterális kereskedési rendszert (MTF) vagy szervezett kereskedési rendszert (OTF) működtető befektetési vállalkozásoknak vagy piacműködtetőknek be kell nyújtaniuk, amikor egy másik tagállam területén lehetővé kívánják tenni az ezen másik tagállamban letelepedett távoli felhasználók, tagok vagy résztvevők számára az említett rendszerekhez való hozzáférést és az azokon való kereskedést.
            
         
               (4)
            
            
               A székhely szerinti és a fogadó tagállam illetékes hatóságának aktualizált információkat kell kapnia az útlevéllel kapcsolatos értesítés adatainak bármely változása esetén, beleértve a befektetési szolgáltatások és tevékenységek végzésére vonatkozó engedély visszavonását vagy törlését. Ennek az információnak biztosítania kell, hogy az említett illetékes hatóságok hatásköreiknek és feladataiknak megfelelő, tájékozott döntést tudjanak hozni.
            
         
               (5)
            
            
               A székhely szerinti tagállamban a befektetési vállalkozások nevének, címének és kapcsolattartási adatainak változását lényegesnek kell tekinteni és ezért a fióktelep adatainak változásával kapcsolatos értesítésként vagy a függő ügynök adatainak változásával kapcsolatos értesítésként kell azokat bejelenteni.
            
         
               (6)
            
            
               Fontos, hogy a székhely szerinti és a fogadó tagállam illetékes hatóságai együttműködjenek a pénzmosás veszélyének kezelése terén. Ez a rendelet és különösen a befektetési vállalkozás működési programjának közlése, megkönnyíti a fogadó tagállam illetékes hatósága számára a területén letelepedett fióktelep esetében a pénzmosás és a terrorizmusfinanszírozás megelőzésére szolgáló rendszerek és ellenőrző mechanizmusok megfelelőségének értékelését és felügyeletét, beleértve a fióktelep pénzmosás ügyében illetékes tisztviselőjének készségeit, tudását és személyes megbízhatóságát.
            
         
               (7)
            
            
               E rendelet rendelkezései szorosan kapcsolódnak egymáshoz, mivel a befektetési vállalkozásokra, a piacműködtetőkre és ha előírt, a hitelintézetekre alkalmazandó, a befektetési szolgáltatások és tevékenységek szabad nyújtásának gyakorlásával és a szabad letelepedésre vonatkozó jog gyakorlásával kapcsolatos értesítésekkel foglalkoznak. Ezen egyidejűleg hatályba léptetendő rendelkezések koherenciája, valamint annak elősegítése érdekében, hogy az említett kötelezettségek hatálya alá tartozó személyek átfogó rálátással rendelkezzenek a szóban forgó rendelkezésekre és könnyen hozzáférhessenek azokhoz, célszerű a 2014/65/EU irányelv II. címének III. fejezete által előírt információbejelentésre vonatkozó szabályozástechnikai standardokat egyetlen rendeletbe foglalni.
            
         
               (8)
            
            
               A következetesség és a pénzügyi piacok zavartalan működése érdekében az e rendeletben megállapított rendelkezéseket és a 2014/65/EU irányelvet átültető kapcsolódó nemzeti rendelkezéseket azonos időponttól kell alkalmazni.
            
         
               (9)
            
            
               Ez a rendelet az ESMA által a Bizottságnak benyújtott szabályozástechnikai standardtervezeteken alapul.
            
         
               (10)
            
            
               Az Európai Értékpapír-piaci Hatóság (ESMA) az 1095/2010/EU európai parlamenti és tanácsi rendelet (2) 10. cikkével összhangban nyilvános konzultációt folytatott e szabályozástechnikai standardok tervezetéről, elemezte az ezekkel összefüggésben felmerülő esetleges költségeket és hasznot, és kikérte az említett rendelet 37. cikke alapján létrehozott Értékpapírpiaci Érdekképviseleti Csoport véleményét,
            
         ELFOGADTA EZT A RENDELETET:
   1. cikk
   Hatály
   (1)   Ez a rendelet a multilaterális kereskedési rendszert (MTF) vagy szervezett kereskedési rendszert (OTF) működtető befektetési vállalkozásokra és piacműködtetőkre alkalmazandó.
   (2)   Ez a rendelet a 2013/36/EU európai parlamenti és tanácsi irányelv (3) szerint engedélyezett azon hitelintézetekre is alkalmazandó, amelyek egy vagy több befektetési szolgáltatást nyújtanak vagy befektetési tevékenységeket végeznek, és amelyek a következő jogok keretében függő ügynököt kívánnak igénybe venni:
   
               a)
            
            
               befektetési szolgáltatások szabad nyújtásához és tevékenységek szabad végzéséhez való jog a 2014/65/EU irányelv 34. cikkének (5) bekezdése szerint;
            
         
               b)
            
            
               a szabad letelepedéshez való jog a 2014/65/EU irányelv 35. cikkének (7) bekezdése szerint.
            
         2. cikk
   Fogalommeghatározások
   E rendelet alkalmazásában:
   a)   „befektetési szolgáltatásokra és tevékenységekre vonatkozó útlevéllel kapcsolatos értesítés”: a 2014/65/EU irányelv 34. cikkének (2) bekezdésével, vagy a 2014/65/EU irányelv 34. cikkének (5) bekezdésével összhangban tett értesítés;
   b)   „fióktelep-útlevéllel kapcsolatos értesítés” vagy „függő ügynökre vonatkozó útlevéllel kapcsolatos értesítés”: a 2014/65/EU irányelv 35. cikkének (2) bekezdésével vagy a 2014/65/EU irányelv 35. cikkének (7) bekezdésével összhangban tett értesítés;
   c)   „MTF-hez vagy OTF-hez való hozzáférést lehetővé tevő mechanizmusok biztosításával kapcsolatos értesítés”: a 2014/65/EU irányelv 34. cikkének (7) bekezdésével összhangban tett értesítés;
   d)   „útlevéllel kapcsolatos értesítés”: befektetési szolgáltatásokra és tevékenységekre vonatkozó útlevéllel kapcsolatos értesítés, fióktelep-útlevéllel kapcsolatos értesítés, függő ügynökre vonatkozó útlevéllel kapcsolatos értesítés vagy MTF-hez vagy OTF-hez való hozzáférést lehetővé tevő mechanizmusok biztosításával kapcsolatos értesítés.
   3. cikk
   A befektetési szolgáltatásokra és tevékenységekre vonatkozó útlevéllel kapcsolatos értesítés alkalmazásában bejelentendő információk
   (1)   A befektetési vállalkozások biztosítják, hogy a 2014/65/EU irányelv 34. cikkének (2) bekezdése alapján benyújtott, befektetési szolgáltatásokra és tevékenységekre vonatkozó útlevéllel kapcsolatos értesítés tartalmazza a következő információkat:
   
               a)
            
            
               a befektetési vállalkozás neve, címe és kapcsolattartási adatai a befektetési vállalkozásnál kijelölt kapcsolattartó személy nevével együtt;
            
         
               b)
            
            
               működési program, amely a következő elemeket tartalmazza:
               
                           i.
                        
                        
                           a fogadó tagállamban nyújtandó konkrét befektetési szolgáltatások, végzendő tevékenységek és kiegészítő szolgáltatások és a használandó pénzügyi eszközök adatai; és
                        
                     
                           ii.
                        
                        
                           annak megerősítése, hogy a befektetési vállalkozás a székhelye szerinti tagállamban letelepedett függő ügynököket kíván-e igénybe venni a fogadó tagállamban történő szolgáltatásnyújtás céljából, és ha igen, ezen függő ügynökök neve, címe és kapcsolattartási adatai, valamint az utóbbiak által biztosítandó befektetési szolgáltatások vagy tevékenységek, kiegészítő szolgáltatások és pénzügyi eszközök.
                        
                     
         (2)   Az 1. cikk (2) bekezdésének a) pontjában említett azon hitelintézetek, amelyek a 2014/65/EU irányelv 34. cikke (5) bekezdésének megfelelően befektetési szolgáltatásokra és tevékenységekre vonatkozó útlevéllel kapcsolatos értesítést nyújtanak be, biztosítják, hogy az ilyen értesítés tartalmazza az (1) bekezdés a) pontjában és b) pontjának ii. alpontjában meghatározott információkat.
   4. cikk
   A befektetési szolgáltatások és tevékenységek adataiban bekövetkezett változással kapcsolatban bejelentendő információk
   A befektetési vállalkozások és az 1. cikk (2) bekezdésének a) pontjában említett hitelintézetek biztosítják, hogy a 2014/65/EU irányelv 34. cikkének (4) bekezdése szerinti, az adatok változásának közlésére irányuló értesítés tartalmazza a befektetési szolgáltatásokra és tevékenységekre vonatkozó útlevéllel kapcsolatos kezdeti értesítésben foglalt bármely információ változásának részleteit.
   5. cikk
   Az MTF-hez vagy OTF-hez való hozzáférést lehetővé tevő mechanizmusokkal kapcsolatban bejelentendő információk
   A 2014/65/EU irányelv 34. cikkének (7) bekezdése szerint egy MTF-hez vagy OTF-hez való hozzáférést lehetővé tevő mechanizmusokra vonatkozó értesítést benyújtó befektetési vállalkozások és piacműködtetők biztosítják, hogy az ilyen értesítések tartalmazzák a következő információkat:
   
               a)
            
            
               a befektetési vállalkozás vagy a piacműködtető neve, címe és kapcsolattartási adatai a befektetési vállalkozásnál vagy a piacműködtetőnél kijelölt kapcsolattartó személy nevével együtt;
            
         
               b)
            
            
               a létrehozandó megfelelő mechanizmusok rövid leírása és az időpont, amikortól ezeket a mechanizmusokat biztosítják a fogadó tagállamban;
            
         
               c)
            
            
               az MTF vagy OTF üzleti modelljének rövid leírása, beleértve a kereskedett pénzügyi eszközök típusát, a résztvevők típusát, és az MTF vagy OTF távoli felhasználókat, tagokat vagy résztvevőket megcélzó marketingmódszerét.
            
         6. cikk
   A fióktelep-útlevéllel kapcsolatos értesítésben vagy a függő ügynökre vonatkozó útlevéllel kapcsolatos értesítésben bejelentendő információk
   (1)   A befektetési vállalkozások és az 1. cikk (2) bekezdésének b) pontjában említett hitelintézetek biztosítják, hogy a 2014/65/EU irányelv 35. cikkének (2) vagy adott esetben 35. cikkének (7) bekezdése szerint benyújtott, fióktelep-útlevéllel kapcsolatos értesítés vagy függő ügynökre vonatkozó útlevéllel kapcsolatos értesítés tartalmazza a következő információkat:
   
               a)
            
            
               a befektetési vállalkozás vagy hitelintézet neve, címe és kapcsolattartási adatai a székhely szerinti tagállamban, és a befektetési vállalkozásnál vagy hitelintézetnél kijelölt kapcsolattartó személy neve;
            
         
               b)
            
            
               azon fióktelep vagy függő ügynök neve, címe és kapcsolattartási adatai a fogadó tagállamban, amelytől dokumentumok szerezhetők be;
            
         
               c)
            
            
               a fióktelep vagy a függő ügynök irányításáért felelős személyek neve;
            
         
               d)
            
            
               elektronikus vagy egyéb hivatkozás azon nyilvános jegyzék helyére, ahová a függő ügynököt bejegyezték; és
            
         
               e)
            
            
               működési program.
            
         (2)   Az (1) bekezdés e) pontjában említett működési program a következő elemekből áll:
   
               a)
            
            
               a nyújtandó befektetési szolgáltatások, tevékenységek, kiegészítő szolgáltatások és pénzügyi eszközök listája;
            
         
               b)
            
            
               áttekintés, amely ismerteti, hogy a fióktelep vagy a függő ügynök hogyan járul hozzá a befektetési vállalkozás, hitelintézet vagy csoport stratégiájához, és meghatározza, hogy a befektetési vállalkozás csoport tagja-e, valamint hogy mik lesznek a fióktelep és a függő ügynök fő funkciói;
            
         
               c)
            
            
               az ügyfelek vagy partnerek azon típusának leírása, amellyel a fióktelep vagy függő ügynök kereskedni fog, valamint hogy a befektetési vállalkozás vagy hitelintézet hogyan nyeri meg ezeket az ügyfeleket és partnereket és hogyan kereskedik velük;
            
         
               d)
            
            
               a fióktelep vagy függő ügynök szervezeti felépítésére vonatkozó következő információk:
               
                           i.
                        
                        
                           mátrixjellegű irányítási struktúra működése esetén a funkcionális, földrajzi és jogi jelentési útvonalak;
                        
                     
                           ii.
                        
                        
                           annak leírása, hogy a fióktelep vagy a függő ügynök hogyan illeszkedik a befektetési vállalkozás vagy hitelintézet, illetve ha a befektetési vállalkozás vagy hitelintézet csoport tagja, a csoport vállalati struktúrájába;
                        
                     
                           iii.
                        
                        
                           a fióktelep vagy a függő ügynök központi ügyviteli helynek történő jelentéstételére vonatkozó szabályok;
                        
                     
         
               e)
            
            
               a fióktelep vagy a függő ügynök fő funkcióit ellátó egyének adatai, beleértve a fióktelep vagy függő ügynök napi szintű műveleteiért, a megfelelésért és a panaszok kezeléséért felelős egyéneket;
            
         
               f)
            
            
               a fióktelep vagy a függő ügynök műveletei szempontjából kritikus kiszervezési megállapodások részletei;
            
         
               g)
            
            
               a létrehozandó rendszerek és ellenőrző mechanizmusok összefoglaló adatai, többek között:
               
                           i.
                        
                        
                           az ügyfelek pénzének és az ügyféleszközöknek a védelme céljából bevezetendő intézkedések;
                        
                     
                           ii.
                        
                        
                           a 2014/65/EU irányelv 35. cikkének (8) bekezdése szerint a fogadó tagállam illetékes hatóságának felelősségébe tartozó üzletviteli szabályoknak és egyéb kötelezettségeknek való megfelelés biztosítását célzó intézkedések, és az említett irányelv 16. cikkének (6) bekezdése szerinti nyilvántartás-vezetés;
                        
                     
                           iii.
                        
                        
                           a személyzet ellenőrzésére irányuló belső intézkedések, amelyek magukban foglalják a személyes számlára történő kereskedés ellenőrzését;
                        
                     
                           iv.
                        
                        
                           a pénzmosás elleni küzdelemmel kapcsolatos kötelezettségek teljesítését célzó intézkedések;
                        
                     
                           v.
                        
                        
                           a kiszervezés és a fióktelep vagy a függő ügynök által végzett befektetési szolgáltatások vagy tevékenységek kapcsán harmadik felekkel kötött egyéb megállapodások ellenőrzésének részletei;
                        
                     
                           vi.
                        
                        
                           azon akkreditált kártalanítási rendszer neve, címe és kapcsolattartási adatai, amelynek a befektetési vállalkozás vagy hitelintézet tagja;
                        
                     
         
               h)
            
            
               mind a nyereség és veszteség, mind a cash flow előrejelző kimutatásai, egy kezdeti harminchat hónapos időszakra vonatkozóan.
            
         (3)   Amennyiben egy fióktelep egy fogadó tagállamban kíván letelepedni, és ebben a tagállamban függő ügynököket kíván igénybe venni a 2014/65/EU irányelv 35. cikke (2) bekezdésének c) pontjával összhangban, az (1) bekezdés e) pontjában említett működési programnak információt kell tartalmaznia minden ilyen függő ügynök személyazonosságára, címére és kapcsolattartási adataira vonatkozóan is.
   7. cikk
   A fióktelep vagy függő ügynök adataiban bekövetkezett változással kapcsolatban bejelentendő információk
   (1)   A befektetési vállalkozások és az 1. cikk (2) bekezdésének b) pontjában említett hitelintézetek biztosítják, hogy a 2014/65/EU irányelv 35. cikkének (10) bekezdése szerinti, az adatok változásának közlésére irányuló értesítés tartalmazza a fióktelep-útlevéllel vagy a függő ügynökre vonatkozó útlevéllel kapcsolatos kezdeti értesítésben foglalt bármely információ változásának részleteit.
   (2)   A befektetési vállalkozások és az 1. cikk (2) bekezdésének b) pontjában említett hitelintézetek biztosítják, hogy a fióktelep-útlevél változásával kapcsolatos értesítés vagy függő ügynökre vonatkozó útlevél változásával kapcsolatos értesítés, amely a fióktelep működésének megszüntetéséhez vagy a függő ügynök igénybevételének megszüntetéséhez kapcsolódik, tartalmazza a következő információkat:
   
               a)
            
            
               a fióktelep vagy a függő ügynök működésének megszüntetésére irányuló eljárásért felelős személy vagy személyek neve;
            
         
               b)
            
            
               a tervezett megszüntetés ütemterve;
            
         
               c)
            
            
               az üzleti tevékenységek megszüntetésének részletei és a javasolt eljárások, beleértve az ügyfélérdekek védelmének, a panaszok rendezésének és az esetlegesen fennálló kötelezettségek teljesítésének módjára vonatkozó részleteket.
            
         8. cikk
   Hatálybalépés és alkalmazás
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   Ezt a rendeletet a 2014/65/EU irányelv 93. cikke (1) bekezdésének második albekezdésében elsőként szereplő dátumtól kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2016. június 29-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 173., 2014.6.12., 349. o.
   
   
      (2)  Az Európai Parlament és a Tanács 2010. november 24-i 1095/2010/EU rendelete az európai felügyeleti hatóság (Európai Értékpapír-piaci Hatóság) létrehozásáról, a 716/2009/EK határozat módosításáról és a 2009/77/EK bizottsági határozat hatályon kívül helyezéséről (HL L 331., 2010.12.15., 84. o.).
   
      (3)  Az Európai Parlament és a Tanács 2013/36/EU irányelve (2013. június 26.) a hitelintézetek tevékenységéhez való hozzáférésről és a hitelintézetek és befektetési vállalkozások prudenciális felügyeletéről, a 2002/87/EK irányelv módosításáról, a 2006/48/EK és a 2006/49/EK irányelv hatályon kívül helyezéséről (HL L 176., 2013.6.27., 338. o.).